送劉十
作者：李頎
朝代：唐

paragraphs: 三十不官亦不娶，時人焉識道高下。
房中唯有老氏經，櫪上空餘少遊馬。
往來嵩華與函秦，放歌一曲前山春。
西林獨鶴引閑步，南澗飛泉清角巾。
前年上書不得意，歸臥東窓兀然醉。
諸兄相繼掌青史，第五之名齊驃騎。
烹葵摘果告我行，落日夏雲縱復橫。
聞道謝安掩口笑，知君不免爲蒼生。